Mona Juul

Mona Juul (født 20. september 1967) er en dansk erhvervskvinde og medlem af Folketinget for Det Konservative Folkeparti.

Ved Folketingsvalget 2019 blev Juul som den eneste konservative kandidat fra Østjyllands Storkreds valgt til Folketinget. Hun fik 3.846 personlige stemmer.

Erhvervskarriere 
Mona Juul er uddannet civiløkonom fra Syddansk Universitet i 1993. Fra 1991 var hun ansat hos Arla Foods med ansvarsområder inden for blandt andet salg og marketing.

Efter otte år hos Arla Foods fortsatte hun sin erhvervskarriere hos et af Danmarks største reklamebureauer, Envision. I 2018 opsagde hun sin stilling som administrerende direktør i virksomheden, som hun havde bestredet i 11 år.

Mona er fortsat partner og bestyrelsesmedlem i Envision. Hun sidder samtidig i bestyrelsen for First Chair Group, FCG, der er hovedaktionær i Envision, og i Orchestra, der er et af Envisions datterselskaber. Mona er desuden formand for Anew, der også er et datterselskab i Envision.

Mona Juul var i en periode fast deltager i Netværket på P1 og siden News&Co. på TV2 News.

I 2012 blev Mona Juul optaget i Kraks Blå Bog for betydende personer inden for dansk kunst, erhvervsliv, administration, m.m.

Samme år udgav Mona Juul bogen Glad Juul sammen med livstilsekspert Anne Glad. Bogen indeholder en fakta om den måde, julen fejres på i Verden. Mona Juul har i forbindelse med udgivelsen af bogen udtalt, at ideen til bogen startede som en joke.

Bestyrelsesposter 
Ud over posterne i egne selskaber bestrider Mona Juul bestyrelsesposter i Fonden VoxHall og Fonden Fængslet. Mona er desuden med i sponsorkomité for Aarhus Festuge og advisory board for Musikhuset Aarhus

Mona Juul er tidligere bestyrelsesmedlem i bl.a. Danmarks Medie- og Journalisthøjskole DMJX, Ceste Træ og Væksthus Midtjylland hvor hun var 2. næstformand. Mona Juul har desuden været en del af en række advisoryboards, siddet i Vækstforum Midtjylland, været i aftagerpanel på Aarhus Universitet og senest været udpeget til Regeringens Vækstteam for kreative erhverv. Fra 2011 til 2016 var Mona Juul bestyrelsesformand for Kreativitet og Kommunikation, derudover sad hun i Dansk Erhvervs forretningsudvalg fra 2013 til 2019.

Politisk karriere 
I september 2018 fratrådte Mona Juul sin stilling som administrerende direktør hos reklamebureauet Envision og offentliggjorde, at hun var ny kandidat til Folketinget for Det Konservative Folkeparti i Aarhus-østkredsen.

Mona Juul blev officielt valgt som konservatives nye folketingskandidat ved en generalforsamling i Århus Konservative Vælgerforening i oktober 2018.

Personligt 
Privat er Mona Juul bosat i Horsens med sin kæreste Carsten. Parret har ingen børn, men West Highland White Terrieren Ludvig.

Nuværende tillidshverv 
 2003 Bestyrelsesmedlem Envision A/S.
 2013 Bestyrelsesmedlem Orchestra.
 2013 Præsidiemedlem, WWF.
 2015 Bestyrelsesmedlem Fonden VoxHall.
 2017 Bestyrelsesmedlem Fonden Fængslet.
 2018 Bestyrelsesformand Anew.
 2018 Bestyrelsesmedlem FCG –First Chair Group.

Tidligere tillidshverv 
 2007-13 Censor på Aarhus Universitet.
 2009-16 Beskikket sagkyndig dommer ved Landsretten.
 2009-19 Bestyrelsesmedlem i Kreativitet & Kommunikationn, 2011-16 Bestyrelsesformand.
 2011-13 Vækstforum Midtjylland.
 2011-15 Aftagerpanel Aarhus Universitet.
 2011-15 Styregruppen for Innovationsnetværk for Marked, Kommunikation og Forbrug.
 2011-19 Bestyrelsesmedlem Dansk Erhverv, fra 2013 forretningsudvalgsmedlem.
 2012-15 Advisory Board for Den Kreative og Kulturelle Ungdomsuddannelse KKX.
 2012-15 Bestyrelsesmedlem Nörd.
 2012-15 Bestyrelsesmedlem Danmarks Medie- og Journalisthøjskole.
 2013-15 Bestyrelsesmedlem Barndrømmen.
 2013-18 Bestyrelsesmedlem WWF.
 2014-18 Bestyrelsesmedlem og 2. næstformand Væksthus Midtjylland.
 2014-16 Bestyrelsesmedlem Ceste Træ.
 2014-15 Bestyrelsesformand Klap Film.
 2015-17 Kommitteret bestyrelsesmedlem Energimuseet.
 2015-19 Bestyrelsesmedlem Eniig Fiber.
 2016-17 Bestyrelsesformand Donaid.
 2016-19 Bestyrelsesmedlem Erhverv Aarhus, fra 2017 næstformand.
 2017-18 Bestyrelsesmedlem Contigo Print Group A/S.
 2016-19 Bestyrelsesmedlem NORD Gourmet.
 2018-19 Bestyrelsesmedlem Aarhus Academy for Global Education (AAGE).
 2018 Vækstteam for kreative erhverv.

Referencer

Eksterne henvisninger 
 

Nuværende folketingsmedlemmer fra Det Konservative Folkeparti
Erhvervskvinder
Erhvervsfolk fra Danmark
Personer fra Horsens
Folketingsmedlemmer i 2010'erne
Folketingsmedlemmer i 2020'erne